Innocentius, episcopus servus servorum Dei, dilectis filiis abbati et conventui Sancti Benedicti Floriacensis salutem et apostolicam benedictionem. Solet annuere sedes apostolica piis votis et honestis petentium precibus favorem benevolum impertiri. Ea propter, dilecti in Domino filii, vestris justis postulationibus grato concurrentes assensu, compositionem inter vos, ex parte una, et bone memorie W., archiepiscopum, et capitulum Senonense, ex altera, super ecclesia de Loriaco initam et scriptis autenticis roboratam, sicut sine pravitate provide facta est et ab utraque parte sponte recepta et in eisdem autenticis plenius continetur, auctoritate apostolica confirmamus et presentis scripti patrocinio communimus. Nulli ergo omnino hominum liceat hanc paginam nostre confirmationis infringere vel ei ausu temerario contraire. Si quis hoc attentare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Viterbii tertio kalendas junii, pontificatus nostri anno duodecimo.